На основу члана 8. Правилника о одржавању јавне расправе („Службени лист општине Љубовија“, број 12/18), Општинска управа општине Љубовија сачињава

**ПРОГРАМ ЈАВНЕ РАСПРАВЕ О НАЦРТУ ОДЛУКЕ**

**О МЕСНИМ ЗАЈЕДНИЦАМА НА ТЕРИТОРИЈИ ОПШТИНЕ ЉУБОВИЈА**

**Тачка 1.**

Програмом јавне расправе о нацрту Одлуке о месним заједницама на територији општине Љубовија (у даљем тексту нацрт Одлуке), утврђује се начин спровођења јавне расправе, рокови излагања на јавни увид нацрта Одлуке, ток јавне расправе и извештавање о спроведеној јавној расправи.

**Тачка 2.**

Циљ јавне расправе јесте обезбеђивање јавности у процесу доношења Одлуке о месним заједницама на територији општине Љубовија и у омогућавању да заинтересована лица упуте примедбе, предлоге и сугестије које ће послужити за коначно утврђивање предлога Одлуке.

**Тачка 3.**

Израда Одлуке о месним заједницама на територији општине Љубовија иницирана је због неопходности доношења нове одлуке која ће бити усклађена са изменама и допунама Закона о локалној самоуправи и потребе спровођења избора за Савете месних заједница. Правни основ за доношење Одлуке садржан је у члану 74. Закона о локалној самоуправи („Сл. гласник РС“ 129/07, 83/2014 – др. закон, 101/2016 – др. закон, 47/2018 и 111/2021 – др. закон) и члану 40. Статута општине Љубовија („Службени лист општине Љубовија“, број 3/19).

**Тачка 4.**

Од јавне расправе се очекује да подстакне грађане, стручњаке и ширу јавност да се укључе у процес расправе и дају конкретне предлоге, мишљења и коментаре на нацрт Одлуке.

**Тачка 5.**

Јавна расправа о нацрту Одлуке спроводи се путем:

* Партнерства (укључивањем представника јавног и цивилног сектора у јавну расправу)
* Информисања (јавно обавештење о предмету и току спровођења јавне расправе) и
* Транспарентности (јавна доступност документа који је предмет јавне расправе).

**Тачка 6.**

Жељени учесници на јавној расправи су: месне заједнице, заинтересовани грађани и представници средстава јавног информисања.

**Тачка 7.**

Јавна расправа о нацрту Одлуке биће одржана дана 05.07.2024. године у 12,00 часова. Текст нацрта Одлуке доступан је на интернет страници [www.ljubovija.rs](http://www.ljubovija.rs).

**Тачка 8.**

Позив за јавну расправу и Програм јавне расправе поставља се на интернет страници [www.ljubovija.rs](http://www.ljubovija.rs).

**Тачка 9.**

Учесници јавне расправе и други заинтересовани субјекти могу у писаној форми доставити своје предлоге, примедбе и сугестије на нацрт Одлуке и то путем e-maila bosko.pantic@ljubovija. rs. Примедбе, предлози и сугестије се подносе у слободној форми.

**Тачка 10.**

У радно тело које ће спровести јавну расправу, прикупити и обрадити примедбе и сугестије и сачинити извештај, именују се:

* Бошко Пантић, запослен на радном месту Нормативно-правни послови општинских органа,
* Љубиша Живковић, запослен на радном месту Имовинско правни послови,
* Дарко Васић, запослен на радном месту Руководилац Одељења за привреду, урбанизам и инспекцијске послове.

Задатак радног тела је да:

* Предлоге, примедбе и сугестије примљене у писаној форми на нацрт Одлуке размотри и заузме став о њиховом прихватању, делимичном прихватању или неприхватању;
* Организује усмену јавну расправу;
* О спроведеној јавној расправи сачини извештај и достави га Општинском већу без одлагања са нацртом Одлуке.

**Тачка 11.**

Овај Програм ступа на снагу даном доношења, а објавиће се заједно са позивом за јавну расправу и нацртом Одлуке на сајту општина Љубовија [www.ljubovija.rs](http://www.ljubovija.rs).

**Број:** 06-364/2024-04 од 14.06.2024. године

**НАЧЕЛНИК**

**ОПШТИНСКЕ УПРАВЕ**

**Владимир Петровић с.р.**